el el el el el el en en en en en el en en nl el el el en en en en de en en en en en en en en en en en en en es en en en en en en en en en en en en en en en en pt en en en en el el el en en el el el el el el nl el el el en en en en de en en en en en en en en en en en en en es en en en en en en en en en en en en en en en en pt en en en en el el el en en el el el el el el en el el el el el el el el el el en el en el en el el el el el el el el el en it el en el el en el el el el en el el el el el en en el el en el en el el el en el el
Πριν από λίγες μέρες είχα γράψει πόσο καθοριστικά ήταν τα έξι παιχνίδια της προηγούμενης αγωνιστικής ανάμεσα στις ομάδες με θετικό ρεκόρ. Δυστυχώς για μένα η Κυριακή δεν άρχισε καλά αφού τα 4 παιχνίδια της απογευματινής ζώνης (8:00 μμ), ήταν το ένα πιο μονόπλευρο από το άλλο. Η κατηφόρα παρέσυρε τους Giants, τους Colts, τους Bears και τους Ravens σε εύκολες ήττες. Εξαίρεση ίσως αποτελεί το μίνι comeback του Luck απέναντι στους Texans που όμως είχε αργήσει τόσο πολύ, που ήταν καταδικασμένο να αποτύχει. Στη βραδινή ζώνη όμως, το παιχνίδι των Steelers κόντρα στο Dallas ήταν συναρπαστικό και δικαίωσε όσους μπήκαν στον κόπο να το παρακολουθήσουν. Υπήρχαν πολλές αλλαγές στο σκορ, πολύ ωραία plays, πολλά λάθη και μετά από τα απογευματινά παιχνίδια ακόμα μεγαλύτερο βαθμολογικό ενδιαφέρον για τις δύο ομάδες. Το καλύτερο όμως μας το άφησε η Κυριακή για το τέλος. Αναμφισβήτητα το καλύτερο παιχνίδι της χρονιάς. Η καλύτερη άμυνα του NFL αντιμετώπιζε την καλύτερη επίθεση του NFL ή καλύτερα το San Francisco επισκεπτόταν τους Patriots στη Νέα Αγγλία. Αν και συνήθως τα πολυδιαφημισμένα παιχνίδια δε δικαιώνουν  τις προσδοκίες, γι΄αυτό το παιχνίδι οι προσδοκίες ήταν χαμηλές σε σχέση με το αποτέλεσμα.
Το παιχνίδι άρχισε με τους 49ers να παίζουν σαν τη γάτα με το ποντίκι τους Patriots. Στην επίθεση η Offensive Line του SF κυριαρχούσε με αποτέλεσμα τα πρώτα drive των φιλοξενούμενων να είναι αρκετά πετυχημένα όσο αφορά στις κερδισμένες γιάρδες. Στην άμυνα, αν και οι Pats είναι από τις ομάδες με τα λιγότερα 3&out στο πρωτάθλημα, οι Niners τους ανάγκασαν να κάνουν punt σε όλο το πρώτο ημίχρονο. Ο Aldon Smith και η παρέα του έκαναν ό,τι ήθελαν την OL των Patriots και έφταναν στον Brady, δευτερόλεπτα μετά το snap. Ευτυχώς για τους Pats ο Brady ήταν αρκετά έμπειρος να ξεφορτώνεται τη μπάλα. Η πίεση όμως αναγκάζει ακόμα και τους καλύτερους σε λάθη. Έτσι ο συνήθως πετυχημένος συνδυασμός Brady-to-Welker διακόπηκε από ένα Interception στο πρώτο δεκάλεπτο. Το ημίχρονο τελείωσε με το σκορ στο 17-3, με τους Niners να έχουν ένα fumble στην redzone των Patriots και ένα χαμένο Field Goal από τις 41 γιάρδες. Από την άλλη οι Patriots, μπορούσαν να αξιοποιήσουν μόνο τον Lloyd, αφού οι Welker και Hernandez είχαν συνέχεια ένα double team επάνω τους. Σαν να μην έφτανε αυτό, ο RB της ομάδας, Ridley δεν μπορούσε να πάρει πάνω από 4 γιάρδες και ο έταιρος RΒ Vereen έκανε fumble σε μία από τις λίγες φορές που οι Patriots είχαν μπει στην περιοχή των Niners.
Όσο και να φαίνεται περίεργο οι Patriots ξεκίνησαν δυναμικά το 2ο ημίχρονο. Πρώτα με το interception του ΜcCourty σε πάσα του Kaepernick και μετά με μία σειρά από 1st downs στην πρώτη επίθεση των Patriots. Η άμυνα των Niners έκανε στους Patriots αυτό που κάνουν οι Patriots σε άλλες ομάδες, προκάλεσε Turnovers. Πρώτα με τον Ridley να κάνει fumble και στη συνέχεια με το 2ο ΙΝΤ της βραδιας, μετά την αποτυχία του Hernandez  να πιάσει την screen pass του Brady. Και στις δύο περιπτώσεις οι 49ers σκόραραν TD και ανέβασαν τη διαφορά στο 31-3! Κάπου εκεί ο Bill Belichick έβαλε στον αγώνα τον Danny Woodhead ο οποίος άλλαξε το ματς για τους Patriots.
Ο Woodhead κατάφερε να κάνει αυτό που δεν έκαναν οι άλλοι δύο RBs, αρχικά να μην κάνει fumble και στη συνέχεια να τρέχει για πάνω από 5 γιάρδες ανά run. Έτσι τα 3rd down των Patriots δεν ήταν μακρινά και οι Patriots κατάφεραν να διατηρήσουν το drive τους ζωντανό. Το 31-3 έγινε 31-31 μέσα σε λιγότερο από 15 αγωνιστικά λεπτά. Στο πρώτο TD ο Woodhead είχε καθοριστικό ρόλο, στο δεύτερο υπήρχε ένα μεγάλο play με την πάσα στον 4ο TE της ομάδας Hoοmanawanui (ή Hooman αφού κανείς δεν μπορεί να προφέρει το πλήρες όνομα), στο τρίτο υπήρχε Pass Interference στον Lloyd στην endzone ενώ στο τέταρτο ο Lloyd κέρδισε σε ένα play 50 γιάρδες και ο Welker ολοκλήρωσε ένα 4th&4 down. Σ’ όλο αυτό το διάστημα οι Niners φοβήθηκαν να πασάρουν τη μπάλα και σταματήθηκαν εύκολα από την άμυνα των γηπεδούχων.
Μετά από τόσο κόπο λοιπόν, όλα έδειχναν ότι το παιχνίδι ελέγχεται από τους Patriots. Το μομέντουμ όμως του αγώνα άλλαξε όταν, αμέσως μετά το τελευταίο TD των Patriots, ο LaMichael James επέστρεψε το kick στις 30 γιάρδες των Patriots. Στο επόμενο play, o Kaepernick βρήκε τον Crabtree και εκείνος έσπασε εύκολα το man-to-man του CB Arrington για να διαμορφώσει το 38-31. Υπάρχαν όμως 5 λεπτά ακόμα. Αρκετός χρόνος αν αναλογιστεί κανείς τι είχε κάνει η επίθεση των Patriots. Η ψυχολογία όμως είχε αλλάξει. Πρώτα οι Niners σταμάτησαν τους Patriots και στη συνέχεια οι Patriots έκαναν το ίδιο σ’αυτούς. Το καθοριστικό play του παιχνιδιού ήρθε στα special teams όταν ο punt returner για τους Patriots, Welker υποδέχθηκε τη μπάλα στις 10 γιάρδες και κέρδισε 20 στην επιστοφή. Αντί όμως οι Pats να ξεκινήσουν στις 30 γιάρδες, ξεκίνησαν από τις 5 επειδή υπήρχε για ακόμα μία φορά σημαία για “illegal hold in the back” στους Patriots. Από αυτή τη δύσκολη θέση, με 2.30 λεπτά να απομένουν και χωρίς time out, οι Patriots ήταν αδύνατον να ξεφύγουν και  οι Niners έφυγαν θριαμβευτές από τη Νέα Αγγλία. Το τελικό σκορ διαμορφώθηκε από ένα FG για κάθε ομάδα.
Δε θα μπορούσα να μην αναφερθώ στο άστρο της ομάδας του SF. Σε ένα παιχνίδι όπου τα Turnovers ήταν 4-1, το SF είχε τις πιθανότητες με το μέρος του, αλλά αυτό που δε φαίνεται στους αριθμούς είναι ότι σε αρκετές περιπτώσεις το SF απέφυγε αυτά τα TOs. Ο Kaepernick μόνος του έκανε 4 fumbles τα οποία και ανέκτησε. Μάλιστα το ένα εξ αυτών ο Frank Gore έκανε την ανάκτηση και σκόραρε TD την ώρα που άμυνα και επίθεση έψαχναν να βρουν την μπάλα στο έδαφος. Άλλη μία περίπτωση εκατοστών που πήγε στην πλευρά του SF σε ένα καθοριστικό σημείο στο πρώτο ημίχρονο ήταν ένα play στα Special Teams όπου ο Ted Ginn Jr, ο oποίος ήταν ο returner για τους 49ers άφησε το punt να χτυπήσει στο έδαφος και στη συνέχεια προσπάθησε να ανακτήσει την μπάλα. Οι Patriots ανέκτησαν την μπάλα και την κατοχή, αλλά οι διαιτητές εδώσαν την μπάλα στο SF αφού ο Ginn αποδείχθηκε ότι δεν είχε ακουμπήσει την μπάλα παρά την προσπάθεια του. Ένα παρόμοιο play είχε κοστίσει στους 49ers την περσινή συμμετοχή τους στο Super Bowl, ίσως αυτό ήταν ένα σημάδι ότι η τύχη τους έχει αλλάξει φέτος.
Αν κάποιος δεν μπορεί να συνειδητοποιήσει την διαφορά που κάνουν τα special teams σε έναν αγώνα, καλό θα ήταν να παρακολουθήσει αυτό το παιχνίδι. Οι επιστοφές στα punts και στα kicks ήταν η διαφορά ανάμεσα στις δύο ομάδες. Σε όλο το παιχνίδι, ο punter του SF απομάκρυνε την μπάλα αρκετά μακριά ώστε ο Welker δεν μπορούσε να την επιστρέψει περισσότερο από 10 γιάρδες. Το γεγονός αυτό καθήλωνε τους Patriots στο δικό τους μισό του γηπέδου όπου έπρεπε να διανύσουν μεγαλύτερη απόσταση για να σκοράρουν. Αντίθετα οι Niners ξεκινούν συνήθως από τις δικές τους 40 γιάρδες, έχοντας πολύ μικρότερη απόσταση για να σκοράρουν (θυμίζω ότι η εμβέλεια ένος kicker για το FG είναι στις 35 περίπου γιάρδες του αντιπάλου). Το Field position λοιπόν ήταν σαφώς υπέρ των Niners και τους οδήγησε στο να έχουν πιο ριψοκίδυνο playcalling από τους γηπεδούχους. Χαρακτηριστικό παράδειγμα είναι το fake punt που εκτέλεσαν άψογα τα special teams του SF στο πρώτο δεκάλεπτο του αγώνα όταν και ολοκλήρωσαν ένα 4th&8 down.
Τα κέρδη και οι ανησυχίες
Η άμυνα του SF πρέπει να είναι η καλύτερη που έχει δει το NFL εδώ και πολλά χρόνια. Δυναμική και αθλητική άμυνα που μπορεί να προσαρμόζεται σε κάθε μορφή επίθεσης και σε κάθε είδους απειλή. Η άμυνα ήταν αυτή που έδινε συνεχώς, με τα Turnovers που προκαλούσε, την ευκαιρία στην επίθεση των Νiners να ξεκινήσει από την redzone των Patriots. Ακόμα και κατά τη διάρκεια του comeback των Patriots, η άμυνα των Niners ήταν καταπληκτική στη Goaline, αναγκάζοντας τους Patriots να ξοδέψουν πολύτιμο χρόνο για να πετύχουν τελικά το TD. Μοναδική ανησυχία πρέπει να αποτελεί η φυσική κατάσταση της ομάδας. Οι βασικοί παίκτες των Niners σπάνια βγαίνουν από το γήπεδο, έτσι είναι δύσκολο να διατηρηθούν φρέσκοι κι αποτελεσματικοί και στα 60 λεπτά του αγώνα.
Ο Frank Gore είναι σε πολύ καλή κατάσταση. Ο RΒ του SF έτρεχε όπου ήθελε στο πρώτο ημίχρονο. Η καλή απόδοση του Gore ανάγκασε τους Patriots να ανεβάσουν τους Safeties αρκετά ψηλά, έτσι αναγκάστηκαν να παίξουν man-to-man τους WRs. Το man-to-man αυτό ήταν ότι ακριβώς επιδίωκαν οι Νiners και το εκμεταλλεύτηκαν  και στο τελευταίο TD.
Ο Colin Kaepernick δεν έκανε λάθη. Συνήθως τα νούμερα στο NFL, λένε την αλήθεια αλλά και σ’ αυτό το σπορ μπορούν να πουν ψέματα. Χωρίς καν να υπολογίσω τις πάσες για TD που έκανε, ο πρωτοετής QB κατάφερε να αποδειχθεί πολύ καλός διαχειριστής του παιχνιδιού και δεν προσπάθησε να γίνει ήρωας. Η ικανότητα της διαχείρισης του παιχνιδιού είναι χαρακτηριστικό του έταιρου QB του SF, Alex Smith. Αν ο Kaepernick καταφέρει να κάνει καλά αυτά που έκανε και ο Smith τότε κερδίζει με το σπαθί του τη θέση βασικού, αφού συγκριτικά με τον Smith έχει το πλεονέκτημα ότι είναι νεότερος και πολύ ικανότερος στο να τρέχει ο ίδιος τη μπάλα. Όσο για τις πάσες, δεν είμαι ενθουσιασμένος. O νεαρός QB ολοκλήρωσε μόνο μακρινές πάσες και ακόμα κι αυτές κάποιες φορές ήταν τόσο κακές που ήταν τυχερός που δεν είχε παραπάνω INTs. Η secondary των Patriots έχει κάνει πολλούς μέτριους QB να μοιάζουν με τον Peyton Manning: Flacco, Sanchez, McCoy, Henne, Kolb ακόμα και τον Orlovsky που έπαιζε QΒ στους περσινούς Colts που είχαν ρεκόρ 2-14! Είμαι σίγουρος ότι αν αντιμετώπιζε μία ομάδα με καλύτερους Safeties, δεν θα είχε ολοκληρώσει κάποιες από τις πάσες του για TD. Ευτυχώς για τον Kaepernick βρίσκεται σε μία ομάδα που δείχνει να είναι πολύ υπομονετική μαζί του, ενώ παράλληλα διαθέτει καλούς παίκτες που θα τον βοηθήσουν να βελτιώσει τα αδύνατα σημεία του.
Τέλος δε θα μπορούσα να αφήσω ασχολίαστο το γεγονός ότι ο Vernon Davis, μετά τα όργια που έκανε πέρυσι στα playoffs, είναι εξαφανισμένος φέτος. Δεν ξέρω αν φταίει η αλλαγή του QΒ, αλλά ο Davis πρέπει να βοηθήσει γιατί στα playoffs οι Niners θα συναντήσουν πιο ολοκληρωμένες άμυνες.
Η άμυνα των Patriots είναι πιο διχασμένη και από τον Dr Jekyll και τον Mr Hyde. Οι Defensive Linemen και οι Linebackers των Patriots αποτελούν μία από τις καλύτερες front 7 στην AFC. Μοναδικό τους μειονέκτημα είναι το pass rushing το οποίο εμφανίζεται περιστασιακά. Αντίθετα η secondary defense, πρέπει να είναι μακράν η χειρότερη στο NFL αφού δεν μπορεί κανένας CB ή  Safety να μαρκάρει αντίπαλο receiver μόνος του. Οι παίκτες που απαρτίζουν τη γραμμή είναι τόσο κακοί ατομικά που ο Belichick αναγκάζεται να παίζει άμυνα ζώνης. Χαρακτηριστικό παράδειγμα της αδυναμίας των Patriots να παίξουν το man-to-man είναι το νικηφόρο TD του Crabtree, όπου όταν όλη σχεδόν η άμυνα των Patriots έκανε blitz, ο Kaepernick ολοκλήρωσε μία συντηρητική πάσα για να ξεφορτωθεί την μπάλα, η οποία όμως ήταν αρκετή για να αποφύγει ο Crabtree τον Arrington και να τελειώσει το παιχνίδι. Έχουν γίνει πολλές αλχημείες στη secondary των Patriots με τον McCourty να αλλάζει θέση και τους Dennard και Talib να παίζουν βασικοί CBs. Παρόλο που τον τελευταίο καιρό έχουν παίξει αρκετά καλά, αναμένονται πολλές κινήσεις στην offseason για να κλείσουν αυτήν την τρύπα που αποτελεί την αχίλλειο πτέρνα της ομάδας από την φυγή του Asante Samuel και ύστερα.
Θετική για τους Patriots ήταν η συνεισφορά παικτών που δεν είχαμε συνηθίσει σε πρωταγωνιστικό ρόλο. Πρώτος απ’ όλους ο WR Brandon Lloyd ο οποίος είχε σχεδόν 190 γιάρδες στον αγώνα. Ο Lloyd έκανε δύο μεγάλα plays στα drives όπου σημειώθηκαν το τρίτο και το τέταρτο TD των Patriots. Η αξία του Lloyd δεν είχε αμφισβητηθεί από κανέναν στο Foxboro αλλά όλοι περίμεναν κάτι περισσότερο από τον βετεράνο WR. Στα τελευταία δύο παιχνίδια όπου δεν υπάρχει Gronkowski ο ρόλος του Lloyd έχει αναβαθμιστεί και έκανε πάρα πολύ καλά παιχνίδια απέναντι σε δύσκολες άμυνες. Ευθύνη για την μη αξιοποίηση του Lloyd έχει και ο Tom Brady ο οποίος δεν τον σημάδευε αρκετά καθόλη τη χρονιά και όταν το έκανε, δεν ήταν  ακριβής. Άλλοι μεγάλοι πρωταγωνιστές ήταν ο κοντούλης Danny Woodhead και ο τέταρτος TE των Patriots Hoomanawanui.
Το μεγαλύτερο πρόβλημα των Patriots ήταν το running game. Οι Patriots είχαν συνηθίσει να κάνουν τους αντιπάλους τους να σέβονται το run πρωτού ξεκινήσει ο Brady να πετάει πάσες. Αναγκάζοντας περισσότερους αντιπάλους να έρθουν κοντά στην γραμμή, οι WRs έβρισκαν περiσσότερο ελεύθερο χώρο. Το γεγονός ότι οι δύο RBs που κλήθηκαν να κουβαλήσουν τη μπάλα έκαναν fumble, ανάγκασε την επίθεση να παίζει μόνο με την πάσα, ώντας αρκετά προβλέψιμη. Για μεγάλο διάστημα στο πρώτο ημίχρονο ο Welker και ο Hernandez είχαν από δύο παίκτες ο καθένας.
Το SF κέρδισε κυρίως αυτοπεποίθηση και σεβασμό μετά το παιχνίδι της περασμένης Κυριάκης (Δευτέρας στην Ελλάδα). Ζητούμενο για το SF είναι να κρατήσει τη Νο2 θέση στην NFC, ώστε να έχει μία βδομάδα bye και σε περίπτωση που αποκλειστούν οι Falcons να φιλοξενήσει πάλι το NFC Championship game στο San Francisco (όπως έγινε και πέρσι με τον αποκλεισμό των Packers). Εκτός από τη διατήρηση στη Νο2 θέση, οι Niners χαμογελούν καθώς ο νεαρός τους QB δείχνει τα πνευματικά χαρίσματα που απαιτούνται στη θέση αυτή. Η ψυχραιμία, η ωριμότητα και η διαύγεια είναι σημαντικότερα προσόντα για έναν QB από ένα δυνατό χέρι ή ένα ζευγάρι γρήγορα πόδια. Στον αντίποδα η άμυνα του SF είχε ένα τεράστιο κενό διάστημα όταν και δέχθηκε 28 πόντους και αυτό και μόνο αποτελεί μεγάλη ανησυχία. Οι ομάδες που θα βρεθούν απέναντι στο SF στα playoffs θα έχουν μελετήσει αυτό το διάστημα και θα προσπαθήσουν να επαναλάβουν την συνταγή. Επίσης είναι αμφίβολο ότι θα υποπέσουν και αυτοί σε όσα λάθη υπέπεσαν οι Patriots. Τέλος το μεγαλύτερο μελανό σημείο των φετινών 49ers λέγεται David Akers και είναι ο Kicker της ομάδας. Ο βετεράνος K που έχει ξελασπώσει την ομάδα πολλές φορές στο παρελθόν, φέτος έχει πολύ άσχημα ποσοστά από στα FG πετώντας στα σκουπίδια χρήσιμους πόντους για την ομάδα του. Το ποσοστό ευστοχίας τους στα FG είναι 71% ενώ ο ΜΟ των υπολοίπων Kicker στο πρωτάθλημα είναι 89%.  Ήδη οι 49ers έχουν χάσει δύο νίκες με τις άστοχες προσπάθεις του στα δύο παιχνίδια με το Saint Louis όπου σημείωσαν μία ήττα και μία ισοπαλία. Η αφερεγγυότητα ενός Kicker μπορεί να οδηγήσει τον προπονητή του σε πιο ριψοκίνδυνο playcalling που μακροπρόθεμα θα κοστίσει στην ομάδα. Τέλος, μιας και δε θα μπορούσα να κλείσω με κάτι αρνητικό σε μία τόσο μεγάλη νίκη, πρέπει να παραδεχθώ πως ο Head Coach John Harbaugh εξελίσσεται σε MVP των φετινών Niners. Επί των ημερών του οι Niners έχουν θράσος και πίστη για τη νίκη, και σ’ αυτό έχει μεγάλο μερίδιο ευθύνης. Την ώρα που θα μπορούσε να είχε ακολουθήσει το παράδειγμα του συντηρητικού Kubiak που την προηγούμενη αγωνιστική είχε κατατροπωθεί από τους Patriots, o Harbaugh ρίσκαρε από το πρώτο λεπτό και ευτυχώς γι΄αυτόν το ρίσκο απέδωσε. Δεν θυμάμαι αν υπάρχει άλλος προπονητής που επιχείρησε fake punt με επιτυχία απέναντι στον Belichick. Το σίγουρο είναι πως ενόψει playoffs οι 49ers έχουν το “attitude” πρωταθλητή και αυτό προέρχεται πρώτα απ’ όλα από τον προπονητή τους. Οι Patriots μπορεί να έχασαν μία θέση στην κατάταξη της AFC που θα τους αναγκάσει να παίξουν ένα περισσότερο παιχνίδι στα playoffs και ίσως να ταξιδέψουν στο Χιούστον και στο Ντένβερ, αλλά το χειρότερο που συνέβη στους Patriots ήταν τα fumble των δύο νεαρών RBs. Το καλοκαίρι ο Belichick αποφάσισε να δώσει πρωταγωνιστικό ρόλο στους δευτεροετείς Ridley και Vereen και να μην ανανεώσει τον Benjarvus Green-Ellis ο οποίος δεν είχε κάνει fumble ποτέ στην καριέρα του. Μάλιστα στα περσινά playoffs ο Ridley δεν είχε παίξει καθόλου, μετά από δύο συνεχόμενες αγωνιστικές με fumble. Μένει να δούμε αν ο Belichick θα αφήσει και φέτος τον Ridley στον πάγκο ή θα του μειώσει το χρόνο συμμετοχής. Κάτι τέτοιο θα έχει άμεσο αντίκτυπο στην πορεία των Patriots, αφού είναι πολύ αργά για να αλλάξουν επιθετική φιλοσοφία. Στα ευχάριστα, ο απολογισμός των Patriots σε 14 παιχνίδια που δεν είχαν και τους δύο TEs είναι αρκετά καλός (10-4). Με την επιστροφή του Gronkowski, θα αποκτήσουν έναν παίκτη που θα μπορεί να νικήσει τα μαρκαρίσματα στις σκληρές και δυνατές άμυνες όπως αυτή των Texans και των 49ers. Η φιλοσοφία των Patriots είναι να διαθέτουν κάθε χρόνο αρκετά επιθετικά όπλα ώστε να μην μπορεί οποιαδήποτε άμυνα να επικεντρωθεί σε έναν μόνο παίκτη, συνεπώς η καλή απόδοση των «αναπληρωματικών» κάνει τους Pats να χαμογελάνε συγκρατημένα. Τέλος, η προσπάθεια της ομάδας να γυρίσει το παιχνίδι απέναντι στην καλύτερη άμυνα του NFL έκανε σύσσωμο το NFL να αναγνωρίσει τους Patriots και τους φιλάθλούς τους να διατηρήσουν την αισιοδοξία τους. Λίγες είναι οι ομάδες που μετά από τόσα turnovers μένουν στο παιχνίδι και λιγότερες αυτές που έχουν καταφέρει να ισοφαρίσουν τέτοια διαφορά σε τόσο μικρό χρονικό διάστημα. Ακόμα πιο εντυπωσιακό είναι το γεγονός ότι στο σερί 28-0 οι Patriots σκόραραν με την επίθεση τους και όχι από λάθη του αντιπάλου. Μία φορά κάθε τέσσερα χρόνια, αυτή είναι η συχνότητα που συναντιούνται αυτές οι ομάδες. Μετά το τελευταίο συναρπαστικό μεταξύ τους παιχνίδι, όλοι στο NFL εύχονται να παρακολουθήσουν φέτος και δεύτερο παιχνίδι ανάμεσα σε δύο τόσο διαφορετικές ομάδες. Κάτι τέτοιο φυσικά μπορεί να γίνει μόνο το Φλεβάρη, στο Super Bowl.
Previous Post Η ΚΑΛΥΤΕΡΗ ΚΥΡΙΑΚΗ ΤΗΣ ΣΕΖΟΝ
Next Post Η έκπληξη της AFC: Cincinnati Bengals
About The Author: Hyperbolic Comparison
Ιδρυτικό μέλος του site και πηγή γκρίνιας σε κάθε στιγμή της ύπαρξης του. Εργάζεται πρωινές ώρες όταν του επιτρέπει το NFL. Ερασιτέχνης-αποτυχημένος ποδοσφαιριστής πιο αργός από το replay. Έμπλεξε με το football για οικογενειακούς λόγους και δεν είχε δικαίωμα να μη διαλέξει τους Patriots.